  Туспуктэм udmurt.ru сайтысь Удмурт дунне 29-тӥ оштолэзе 4 полэс Олимпийской чемпионкалы 80 арес тырме. Та лыдпуслы сӥзьыса, Ижкарын «Олимпийской нунал» ортчоз. Ужрадын шаерысьтымы коллективъёс кырӟалозы, со сяна люкаськемъёс дано спортсменкаенымы пумиськыны быгатозы. — «Динамо» стадионын мастер-классъёс, тренировкаос ортчозы на, — вераз Александр Бречалов, — нош туннэ нуналысен школаосын но техникумъёсын Галина Алексеевналы сӥзем «олимпийской урокъёс» мыно. 25-тӥ оштолэзе таӵе урок ортчиз Дэри ёросысь Италмасысь лицей-интернатын, отчы ачиз Галина Кулакова вуылӥз. Пиналъёс квестэ пыриськизы, Галина Кулакова сярысь фильм учкизы. Кино бере Олимпийской чемпионка вадьсаз: — Пичи дырысеным анае ужаны дышетӥз: мон турнаны, пу пильылыны быгатӥсько, — вераз чемпионка, — мон ноку ӧз азьтэмъяськы. Спортын но. Соин ик быгатӥсько вераны, тыршыса гинэ бадӟым вормонъёс дорозь сузьыны луэ шуыса.  